**Hivatalosan is visszavonult a világ leghíresebb mosolya**

ÉNEKES ANDRÁS ELŐD

2018.01.24. 06:07

Az ember, akinél örömmel volt a labda. Portré Ronaldinhóról.

Nehéz elfogultság nélkül írni egy olyan labdarúgó életművéről, aki jelen sorok íróját is megbabonázta a 2000-es évek közepén, és mindenféle klubszimpátián túl a televízió elé szegezte. Ronaldinho pályafutásával kapcsolatban nem túlzás az „életmű” jelző sem, hiszen [labdaérintései](https://magyarnemzet.hu/%22https:/www.youtube.com/watch?v=1hQmlFzqJyo\%22) a futball mint művészeti forma igen magas formáját képviselték.

Ahogy a legtöbb brazil futballsztáré, Ronaldinho története is a favelákkal, a szegénységgel és az utcai focival kezdődött. Porto Alegre városban, 1980 márciusában, egy ápolónő anyuka és egy hajógyári munkás apuka gyermekeként látta meg a napvilágot. A szegénysorból tíz évvel idősebb bátyja, Roberto segítségével került ki a család, aki a város legfontosabb futballklubjában, a Gremióban kapott profi szerződést. Jött az ilyenkor szokásos nagyobb ház egy jó környéken, de ez nem sokkal később családi tragédiához vezetett: amikor Ronaldinho még csak nyolcéves volt, édesapjuk szívrohamot kapott, majd megfulladt a házhoz tartozó medencében.

A traumát egy dologgal tudta földolgozni a család: a labdával, ami a kis Ronaldinho lábán érezte legjobban magát. Nem csak városi legenda, hanem valós történet, miszerint egy ifjúsági Gremio-meccsen úgy győzött a hazai csapat 23-0-ra, hogy mind a 23 gólt az akkor 13 éves Ronaldinho szerezte. Tehetségére szinte ugyanolyan korán felfigyeltek, mint Pelénél. Tizenhat éves korában a brazil U-17-válogatott legfontosabb tagjaként nyert világbajnokságot, nem sokkal utána pedig a felnőttkeretbe is behívták. A tizenévesen még vékonyka cselgép földöntúli technikai tudásáról a Gremio első csapatában is gyorsan megbizonyosodtak; egyik gyerekkori álma viszont nem válhatott valóra: korán apaszerepbe kerülő bátyja, Roberto súlyos sérülések miatt nem tudott megragadni a csapatban, közösen tehát soha nem játszhattak.

Ronaldinho 2001-től való története a sportágban jártas olvasók számára már-már tananyag: két év akklimatizálódás az európai viszonyokhoz a Paris Saint-Germainnél, felnőttvilágbajnoki győzelem 2002-ben (kulcsszerep a kezdőben és egy [felejthetetlen szabadrúgásgól](https://magyarnemzet.hu/%22https:/www.youtube.com/watch?v=TbXI3LBIEx0\%22) a negyeddöntőben), majd Romário és Ronaldo példáját követve szerződés (2003) az FC Barcelonához.

Blanc egyből tudta

Laurent Blanc, az Európa- és világbajnok egykori francia labdarúgó a pályafutása vége felé találkozott az akkor frissen Párizsba érkező Ronaldinhóval: *Amikor a Paris Saint-Germainhez került 2001-ben, volt szerencsém játszani ellene, de már akkor meg tudtuk mondani, hogy egyszer a világ legjobb labdarúgója lesz. Hihetetlen képességek birtokában volt, rengeteg trükkel a tarsolyában.*

A katalánok ínséges időket éltek a 2000-es évek elején, a serlegek halmozása helyett olykor Bajnokok Ligája-indulást érő helyekkel is megelégedtek. Mindenesetre Ronaldinho első mérkőzésén már érezhetően megváltozott valami a klubnál: egy válogatottszünet beékelődése miatt besűrűsödött a naptár, a klub pedig éjfélre tette új sztárjuk bemutatkozó mérkőzését a Sevilla ellen. A barcelonai rajongók a kései időpont ellenére is megtöltötték a Nou Campot, hogy végül a [szezon gólját](https://magyarnemzet.hu/%22https:/www.youtube.com/watch?v=z9TpAIe31pg\%22) rögtön meglövő Ronaldinhót élőben láthassák a történelmi meccsen.

Az akkor még utánpótlás-játékos Lionel Messi utólag így emlékezett vissza erre a meghatározó periódusra:

*„Ronaldinho volt a felelős a változásért, ami a klub háza táján történt. Rossz időszakot élt meg a Barcelona, de az érkezésével varázslatos dolgok történetek. Az első évében még nem nyertünk semmit, de az emberek rögtön szerelembe estek a játékával.”*

A brazil pályafutásának legszebb évei következtek. Ebben az időszakban lett a Nike reklámarca is, ez az [alig hihető videó](https://magyarnemzet.hu/%22https:/www.youtube.com/watch?v=Z6JdxaDDzb8\%22) pedig az első olyan tartalom volt a YouTube-on, ami elérte az egymilliós rekordnézőszámot (azóta az eredeti videó lekerült a megosztóról, és a Gangnam Style 3 milliárd megtekintése is bohókássá teszi ezt a mérföldkövet).

Willian, a Chelsea brazil szélsője is egyetért Diego Maradonával abban, hogy a karrierje csúcsán lévő Ronadinho napjaink két aktív legendájánál, Cristiano Ronaldónál és Lionel Messinél is magasabban volt:

*„Ő a legnagyobb példakép számomra. Ahogy 2003–2005 között játszott, az túltesz Cristiano és Messi teljesítményén, noha mindketten sok gólt lőttek. Amit viszont Ronaldinho művelt a pályán, az hihetetlen volt.”*

Két spanyol bajnoki győzelem után 2006-ban a hőn áhított Bajnokok Ligája-siker is összejött a Rijkaard-féle Barcelonának. Ronaldinho ekkor már aranylabdásként emelhette magasba a trófeát.

Öt év Katalónia szívében, és a karrierje addig soha nem látott magaslatokban: Ronaldinho 26 évesen szinte mindent megnyert, amit labdarúgó megnyerhetett. A játék és a labda iránt érzett felhőtlen szeretete nem hagyott alább, de mindez önmagában már nem volt elég. A Barcánál Pep Guardiola érkezésével 2008-ban döntött úgy, hogy távozik, és hatalmas csinnadratta közepette az AC Milanba igazolt. Ám néhány emlékezetes momentum kivételével az olasz óriásnál nem tudta megközelíteni barcelonai formáját, 2011-ben pedig megunta az európai eredménykényszert, és visszaköltözött a tengerentúlra. A mexikói Querétaróban nem sok sikerben volt része, de 2013-ban a brazil Atlético Mineiróval azért megnyerte a Copa Libertadorest, trófeagyűjteménye ezzel teljes lett, ráadásul [néhány megmozdulásával](https://magyarnemzet.hu/%22https:/www.youtube.com/watch?v=hho3d0bDGIs\%22) régi önmagát idézte. A Fluminense és egy indiai futsalos kitérő után már a levegőben lógott, hogy hivatalossá váljon visszavonulása; bátyja, egyben ügynöke pedig múlt héten jelentette be a nagy hírt.

Ugyan a Barcelona után a legtöbb klubban csak egy exvilágklasszis bulibáró látszatát keltette, mindegyik állomáshelyén rajongás és hisztérikus szeretet vette körül. Sajátos, szabadságot megkövetelő felfogása miatt edzőinek folyamatosan kompromisszumot kellett kötniük taktikai elképzeléseikkel, a szurkolóknak viszont egy-egy sarkazás és no look pass tökéletesen elég volt. Egyik legemlékezetesebb eset a 2013-as klubvilágbajnokságon történt meg, ahol nem is a pályára berohanó szurkolók nehezítették meg Ronaldinho dolgát, hanem marokkói ellenfelük, a Raja Casablanca játékosai. Lefújás után nem elégedtek meg a mezcserével, hanem cipőjét és később nadrágját is [elkérték](https://magyarnemzet.hu/%22https:/www.youtube.com/watch?v=WbxyWzTNgp8\%22). Ezekben a gesztusokban és heves ölelésekben egy olyan pályafutás tisztelete bújik meg, amely sikeressége mellett tökéletesen egyedi.

Már első meccsei idején a játék szépségével, állandó mosolygásával és a labda iránti őrült szerelmével azonosították Ronaldinhót, ezeket a tulajdonságait pedig legprofibb időszakai alatt is megtartotta.

Ronaldinho és a lélektani trükk esete

Nemrégiben megjelent önéletrajzi könyvében a Barcelona jelenlegi csapatkapitánya, Andrés Iniesta egy anekdotát osztott meg Ronaldinhóról. Egy 2005-ös, Real Madrid elleni rangadó előtt pár nappal hajnali 3-kor zaklatottan fölhívta, és elárulta, hogy a szezon végén Madridba szerződik, mert egy visszautasíthatatlan ajánlatot kapott. „*Megkért, hogy ne áruljam el, mert bennem bízik meg a legjobban. Válaszolni sem volt időm.”* Az El Clásico előtti edzéseken gyanúsan nagy csend volt a játékosok között, és mindenki különösen nagy tisztelettel és szeretettel bánt Ronaldinhóval. A mérkőzés előtt az öltözőben aztán jött a feketeleves. Ronaldinho felállt és kitálalt: „*A héten rájöttem, hogy olyanok vagyunk, mint egy család. Pár napja mindenkit személyesen fölhívtam azzal a mesével, hogy júniusban a Realba igazolok. Egyikőtök sem beszélt, inkább némán szenvedtetek, csak azért, hogy ne legyetek árulók. Nem megyek sehova. Most pedig induljunk, és mutassuk meg a Realnak!”* A meccset 0-3-ra a Barcelona nyerte, Ronaldinho két gólt lőtt, a Santiago Bernabéu stadion közönsége pedig [állva tapsolta](https://magyarnemzet.hu/%22https:/www.youtube.com/watch?v=4nn3MziLOcg\%22) a brazil sztárt. Előtte Diego Maradona részesült ilyen tiszteletben, azóta pedig épp Andrés Iniesta.

Egy éve jelent meg a sportolókarrierekre specializálódott ThePlayersTribune.com-on egy saját írása Dinhónak, melyben felnőttként szól a nyolcéves önmagához. A megható levelet arra a napra címezte, mikor egy baráti focizásból édesapja halálhírére érkezik haza.

Ronaldinho innen vezeti végig fiatalkori önmagát közös történetükön, fölkészítve a legrosszabb és a legjobb dolgokra, amik meg fognak történni vele. Legfontosabb tanácsa az, amit még édesapja kötött az orrára, vagyis maradjon szabad, úgy játsszon, ahogy jónak látja, ne törődjön semmilyen hátráltató tényezővel.

*„Nem fogják megérteni Európában, hogy miért mosolyogsz állandóan. Nos, tudod te is, a futball szórakozás, ezért mosolygunk. Miért kéne komolynak lenned? A küldetésed az, hogy terjeszd a boldogságot. A kreativitást válaszd a számolgatás helyett. Maradj szabad, és megnyered a világbajnokságot Brazíliával. Maradj szabad, és megnyered a La Ligát, a Bajnokok Ligáját és a Serie A-t. Maradj szabad, és a tied lesz az Aranylabda is.”*

Ronaldinho itt is kitér karrierjének egyik legfontosabb momentumára, amikor képbe kerül a fiatal Lionel Messi a Barcelonánál. Ugyanúgy sugdolóztak elképesztő tehetségéről az öltözőben, mint ahogy annak idején épp őróla beszéltek halkan a brazil válogatottnál Rivaldóék. Kétségtelen, maga Messi is sokszor beszélt róla, hogy nem csak [az első gólpassz](https://magyarnemzet.hu/%22https:/www.youtube.com/watch?v=WEM3ajK0Tsg\%22) miatt, hanem játéka természetében, annak alakulásában is Ronaldinho volt a mentora, hogy utána maga vigye tovább a győztes úton a katalán csapatot.

A levél végén emlékezteti fiatalkori önmagát Ronaldinho, hogy semmilyen emléke nem fog maradni édesapjáról videofelvételek híján, így soha többet nem fogja hallani a hangját, vagy látni őt nevetni. Csupán egy fényképe marad, amin együtt fociznak. Ő boldogan játszik a labdával, apja pedig őszinte örömmel az arcán mosolyog rá.

*„Amikor egyre több pénz áll a házhoz, növekszik rajtad a nyomás, és jönnek a kritikák – maradj szabad. Játssz úgy, ahogy ő mondta. Játssz a labdával.”*

Szerencsére pályafutása végéig megtartotta az atyai jó tanácsot, mi pedig nem tehetünk mást, mint hogy megköszönjük neki a cseleit és a góljait, mert talán sosem lesz már ilyen laza, ösztönös zsenije a szemünk láttára iparággá váló labdarúgásnak.

Forrás: <https://magyarnemzet.hu/90-perc/2018/01/hivatalosan-is-visszavonult-a-vilag-leghiresebb-mosolya>